312/2015

X var sakfelldur fyrir brot gegn 209. gr. almennra hegningarlaga nr. 19/1940 og 3. mgr. 99. gr. barnaverndarlaga nr. 80/2002 með því að hafa birt nektarmyndir af A, fyrrverandi unnustu sinni, á samskiptasíðunni Facebook. Að virtri þeirri meginreglu íslensks réttar, að allan vafa um það hvort refsiákvæði taki til háttsemi ákærða eigi að virða honum í hag, var X sýknaður af broti gegn 233. gr. b. almennra hegningarlaga. Engu að síður var talið að X hefði brotið gróflega gegn trúnaði A með framferði sínu. Af þeim sökum og með hliðsjón af 1., 6. og 7. tölulið 1. mgr. 70. gr. almennra hegningarlaga var refsing X ákveðin fangelsi í sex mánuði, en vegna ungs aldurs hans og þess að hann hafði játað háttsemi sína og honum hafði ekki verið refsað áður var hún bundin skilorði í tvö ár. Þá var X gert að greiða A 250.000 krónur í miskabætur.

Dómur Hæstaréttar.

Mál þetta dæma hæstaréttardómararnir M-kk-nf S-kk-nf, E-kk-nf T-kk-nf og Ó-kk-nf B-kk-nf Þ-kk-nf.

Ríkissaksóknari skaut málinu til Hæstaréttar 15. apríl 2015 í samræmi við yfirlýsingu ákærða um áfrýjun. Af hálfu ákæruvaldsins er krafist sakfellingar samkvæmt ákæru og að refsing ákærða verði þyngd.

Ákærði krefst aðallega sýknu, til vara að ákvörðun refsingar verði frestað, en að því frágengnu að hún verði milduð. Þá krefst hann þess aðallega að einkaréttarkröfu verði vísað frá héraðsdómi, til vara að hann verði sýknaður af kröfunni, en að því frágengnu að fjárhæð hennar verði lækkuð.

A krefst þess að ákvæði héraðsdóms um einkaréttarkröfu sína verði staðfest að öðru leyti en því að ákærða verði gert að greiða dráttarvexti af bótafjárhæðinni frá 21. júní 2014.

Með vísan til forsendna hins áfrýjaða dóms er staðfest niðurstaða hans um sakfellingu ákærða fyrir brot gegn 209. gr. almennra hegningarlaga nr. 19/1940 og 3. mgr. 99. gr. barnaverndarlaga nr. 80/2002, sem og sýknu af broti gegn 233. gr. b. þeirra fyrrnefndu. Þótt fallist sé á röksemdir héraðsdóms fyrir sýknu af þeim sakargiftum á grundvelli þeirrar meginreglu íslensks réttar, að allan vafa um það hvort refsiákvæði taki til háttsemi ákærða eigi að virða honum í hag, braut ákærði gróflega gegn trúnaði brotaþola með framferði sínu. Af þeim sökum og með hliðsjón af 1., 6. og 7. tölulið 1. mgr. 70. gr. almennra hegningarlaga er refsing ákærða ákveðin fangelsi í sex mánuði, en vegna ungs aldurs hans og þess að hann játaði háttsemi sína og honum hefur ekki verið refsað áður verður hún bundin skilorði eins og í dómsorði greinir.

Staðfest verður ákvæði hins áfrýjaða dóms um miskabætur til handa brotaþola að öðru leyti en því að dráttarvextir af bótafjárhæðinni skulu greiðast frá 21. júní 2014 þegar liðinn var mánuður frá því að ákærða var kynnt bótakrafan. Einnig verður staðfest ákvæði héraðsdóms um sakarkostnað.

Ákærða verður gert að greiða allan áfrýjunarkostnað málsins, þar með talin málsvarnarlaun skipaðs verjanda síns og þóknun skipaðs réttargæslumanns brotaþola sem ákveðin verða að meðtöldum virðisaukaskatti, svo og ferðakostnað réttargæslumanns, allt eins í dómsorði greinir.

Dómsorð:

Ákærði, X, sæti fangelsi í sex mánuði, en fresta skal fullnustu refsingarinnar og hún falla niður að tveimur árum liðnum frá uppsögu dóms þessa haldi hann almennt skilorð 57. gr. almennra hegningarlaga nr. 19/1940.

Ákvæði héraðsdóms um einkaréttarkröfu brotaþola skal vera óraskað að öðru leyti en því að dráttarvextir skulu greiðast frá 21. júní 2014.

Ákvæði héraðsdóms um sakarkostnað er staðfest.

Ákærði greiði allan áfrýjunarkostnað málsins, samtals 941.910 krónur, þar með talin málsvarnarlaun verjanda síns, A-kk-ef Þ-kk-ef S-kk-ef hæstaréttarlögmanns, 620.000 krónur, þóknun réttargæslumanns brotaþola, E-kvk-ef D-kvk-ef P-kvk-ef hæstaréttarlögmanns, 248.000 krónur og ferðakostnað réttargæslumannsins 29.850 krónur.